**Esej našeg učenika Matije Vukića među tri najbolja eseja na književnoj manifestaciji *Susret riječi Bedekovčina 2016.***

8. srpnja 2016. godine na internetskoj su stranici Općine Bedekovčina (<http://www.bedekovcina.hr/sluzbena-objava/lnx2ddtgxcr3b9uv>) objavljeni službeni rezultati književnog natječaja *Susret riječi Bedekovčina 2016.*

Književno – recitalna manifestacija *Susret riječi* jedno je od najdugovječnijih književnih događanja u Hrvatskoj, a ove će se godine održati po 47. put. Manifestacija već dugi niz godina okuplja autore iz cijele zemlje te u zbornicima prezentira njihove radove na sva tri hrvatska narječja – štokavskom, kajkavskom i čakavskom. Uz kategorije za pjesničke i prozne radove, ove godine po prvi je puta raspisan i natječaj u kategoriji za mlade autore do devetnaest godina starosti – Natječaj za esej *Knjige koje bismo voljeli čitati*.

Na natječaju su sudjelovala devedeset i tri autora pjesničkih i proznih radova. Esejima se predstavilo deset mladih autora među kojima i troje naših učenika – Anđelo Bajs, Paula Latin i Matija Vukić – pod mentorstvom profesorice hrvatskog jezika Ivane Kotarski. Anđelo, Paula i Matija učenici su 3. HT razreda.

Posebno se istaknuo **Matija Vukić** čiji je rad *Knjige koje bismo voljeli čitati* uvršten među tri najbolja eseja. Matijin rad bit će javno izveden na završnoj svečanosti *Susret riječi* početkom rujna u Bedekovčini kada će mu biti uručena i novčana nagrada.

Čestitke svim učenicima na sudjelovanju i predstavljanju škole, a Matiji Vukiću na osvojenoj nagradi.